Az Országos Gyógyszerészeti és Élelmezés-egészségügyi Intézet (OGYÉI) átsorolta jó pár gyógyszer vénykötelességét, és szerdától a rendkívül népszerű fájdalomcsillapítót, az Algopyrint is meg lehet vásárolni recept nélkül.

2007 előtt sem kellett vény az Algopyrin kiváltásához, akkor tették receptkötelessé, a Magyar Narancs hosszú cikkben foglalkozott a felhördüléssel, amit az akkori változás okozott.

Abban a cikkben Zacher Gábor toxikológus azt nyilatkozta, hogy "az említett, vénykötelessé váló gyógyszerek hatóanyaga, a metamizol tartós fogyasztása a vérképző szervek zavarát, a fehérvérsejtek csökkenését, s ezáltal az immunrendszer gyengülését okozhatja". Arra hivatkozott, hogy ha például egy Algopyrin-nagyfogyasztó gyanúsan sokszor kap el fertőzéseket, gyakran lázas, nem árt megnézetnie a vérképét. Ha az eredmény nem túl jó, általában különösebb kezelés nélkül, a gyógyszer elhagyásával meggyógyulhat.

Különösebb rettegésre ugyanakkor nincs okuk a fejfájósoknak, írta a Magyar Narancs: súlyossá vagy akár halálossá egymillió emberből statisztikailag egynél válnak a metamizol okozta mellékhatások.

2020. február 19-től az alábbi gyógyszerek kiadhatósága változott orvosi rendelvény nélkül is kiadhatóvá, az indoklás annyi, hogy a vonatkozó rendeletben felsorolt vénykötelességet előíró feltételek nem állnak fenn.

ALGOPYRIN 500 mg tabletta

ALGOZONE 500 mg tabletta

FLAMBORIN 500 mg/ml belsőleges oldatos cseppek

METAPYRIN 500 mg filmtabletta

NODORYL FORTE 500 mg tabletta

PANALGORIN 500 mg tabletta

SUPPOSITORIUM ANALGETICUM FoNo VII. PARMA

SUPPOSITORIUM NORAMINOPHENAZONI 100 mg FoNo VII. PARMA

SUPPOSITORIUM NORAMINOPHENAZONI 200 mg FoNo VII. PARMA

TABLETTA ANALGETICA FoNo VII. PARMA

Az OGYÉI közleményben az is szerepel, hogy a gyógyszertári rendszergazdák folyamatosan frissítik az adatbázisukat, de adódhatnak eltérések, ezért az OGYÉI kéri, hogy a gyógyszertárak a hatóság honlapján elérhető gyógyszer-adatbázisban található kiadhatóságnak megfelelően járjanak el.